獨駿圖
作者：毛直方
朝代：宋

paragraphs: 連天苜蓿青茫茫，鹽車鼓車紛道傍。
肉騣汗血不可常，權奇倜儻晦若藏。
五之六之無留良，如此獨步何堂堂。
日三品豆慎所嘗，天閑逸氣誰能量。
一尺之箠五尺韁，了與轡絡俱相忘。
大僕御直儼冠裳，庭前榻上婉清揚。
有詔有詔且勿忙，一洗凡馬鑾鏘鏘。
我觀此圖筆意長，欲言尚寄田子方。